Title: ประกาศกรมธุรกิจพลังงาน เรื่อง กำหนดวิธีการและเงื่อนไขในการขนส่งก๊าซปิโตรเลียมเหลว พ.ศ. 2555

ประกาศกรมธุรกิจพลังงาน

ประกาศกรมธุรกิจพลังงาน
เรื่อง
กำหนดวิธีการและเงื่อนไขในการขนส่งก๊าซปิโตรเลียมเหลว
พ.ศ. ๒๕๕๕

เพื่อประโยชน์ในการกำกับดูแลการค้าก๊าซปิโตรเลียมเหลวให้เป็นไปอย่างถูกต้องตามคำสั่งนายกรัฐมนตรีที่
๔/๒๕๔๗ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง ลงวันที่
๒๓ ธันวาคม พ.ศ. ๒๕๔๗ และที่แก้ไขเพิ่มเติมโดยคำสั่งนายกรัฐมนตรีที่ ๔/๒๕๕๔ เรื่อง
กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง ลงวันที่ ๑
กรกฎาคม พ.ศ. ๒๕๕๔ อาศัยอำนาจตามความในมาตรา ๓๐ แห่งพระราชบัญญัติการค้าน้ำมันเชื้อเพลิง
พ.ศ. ๒๕๔๓ อธิบดีกรมธุรกิจพลังงานจึงออกประกาศไว้ ดังต่อไปนี้

ข้อ ๑  ประกาศนี้เรียกว่า
ประกาศกรมธุรกิจพลังงาน เรื่อง
กำหนดวิธีการและเงื่อนไขในการขนส่งก๊าซปิโตรเลียมเหลว พ.ศ. ๒๕๕๕

ข้อ ๒[๑]  ประกาศนี้ให้ใช้บังคับเมื่อพ้นสามสิบวันนับแต่วันประกาศในราชกิจจานุเบกษาเป็นต้นไป

ข้อ ๓  ให้ยกเลิกประกาศกรมธุรกิจพลังงาน เรื่อง
กำหนดวิธีการและเงื่อนไขในการขนส่งก๊าซปิโตรเลียมเหลว พ.ศ. ๒๕๔๗ ลงวันที่ ๒๗
กันยายน พ.ศ. ๒๕๔๗

ข้อ ๔  ประกาศนี้ใช้บังคับกับการขนส่งก๊าซปิโตรเลียมเหลวที่ใช้ยานพาหนะสำหรับการขนส่งก๊าซปิโตรเลียมเหลวโดยเฉพาะ
 ทั้งนี้ ไม่รวมถึงการขนส่งทางเรือ
หรือการขนส่งก๊าซปิโตรเลียมเหลวที่บรรจุลงในถังก๊าซหุงต้มแล้ว

ข้อ ๕  ในกรณีที่ผู้ค้านํ้ามันตามมาตรา ๗
ทำการจำหน่าย จ่าย โอนก๊าซปิโตรเลียมเหลวและต้องมีการขนส่ง ไม่ว่าจะทำการขนส่งเอง
หรือจ้างผู้ขนส่งตามมาตรา ๑๒ เป็นผู้ขนส่ง
หรือผู้ซื้อหรือผู้รับโอนนำยานพาหนะมารับเอง ผู้ค้าน้ำมันตามมาตรา ๗
ต้องจัดทำใบกำกับการขนส่งก๊าซปิโตรเลียมเหลว
และมอบต้นฉบับหรือสำเนาให้กับผู้ควบคุมยานพาหนะนำกำกับไปกับยานพาหนะที่ใช้ขนส่งจนถึงสถานที่ส่งมอบก๊าซปิโตรเลียมเหลวปลายทาง
 ทั้งนี้ ให้ผู้จัดทำใบกำกับการขนส่งลงลายมือชื่อกำกับไว้ด้วย
ใบกำกับการขนส่งดังกล่าว
อย่างน้อยต้องมีรายการซึ่งมีข้อความที่ชัดเจน ดังต่อไปนี้
(๑) ชื่อผู้ค้าน้ำมันที่จ่าย และสถานที่จ่ายต้นทาง
โดยระบุที่อยู่ให้ชัดเจน
(๒) วันที่ออกและเลขที่ใบกำกับการขนส่ง
(๓) ชื่อผู้รับ และสถานที่ส่งมอบปลายทาง
โดยระบุที่อยู่และสถานภาพของผู้รับปลายทางให้ชัดเจนว่าเป็นคลังก๊าซ โรงบรรจุก๊าซ
สถานีบริการก๊าซ หรือโรงงานอุตสาหกรรม ทั้งนี้
ต้องระบุหมายเลขประจำตัวของผู้บรรจุก๊าซกรณีเป็นโรงบรรจุก๊าซ
หรือเลขทะเบียนผู้ค้าน้ำมันตามมาตรา ๑๑ กรณีเป็นสถานีบริการก๊าซด้วย
(๔) ชื่อและที่อยู่ของผู้ขนส่ง
และเลขที่ใบรับแจ้งเป็นผู้ขนส่งน้ำมันเชื้อเพลิงตามมาตรา ๑๒
(๕) เลขทะเบียนยานพาหนะที่ใช้ขนส่ง
(๖) วันและเวลาที่ยานพาหนะออกเดินทางจากสถานที่จ่ายต้นทาง
และประมาณวันและเวลาที่ถึงปลายทาง
(๗) ปริมาณก๊าซปิโตรเลียมเหลวที่ขนส่ง
(๘) ระบุหมายเลขประจำตรา (SEAL) ที่ใช้ผนึกฝา
ท่อรับและมิเตอร์จ่ายของยานพาหนะที่ขนส่งในแต่ละเที่ยว
การแก้ไขหรือเปลี่ยนแปลงรายละเอียดของรายการตามวรรคสองสามารถกระทำได้โดยแก้ไขหรือเปลี่ยนแปลงบนใบกำกับการขนส่งและลงลายมือชื่อกำกับลงในใบกำกับการขนส่งด้วย
ยกเว้นรายละเอียดของรายการตาม (๓) และ (๗)
ให้กระทำได้โดยการจัดทำใบกำกับการขนส่งฉบับใหม่เท่านั้น
ในกรณีที่มีการซื้อหรือจำหน่าย จ่าย
โอนก๊าซปิโตรเลียมเหลวระหว่างผู้ค้าน้ำมันตามมาตรา ๗ ด้วยกันหลายทอด
ให้ผู้ค้าน้ำมันตามมาตรา ๗ รายที่ทำการจำหน่าย จ่าย โอนและต้องมีการขนส่งก๊าซปิโตรเลียมเหลวไปยังคลังก๊าซ
โรงบรรจุก๊าซ สถานีบริการก๊าซ โรงงานอุตสาหกรรม หรือโรงงานอุตสาหกรรมปิโตรเคมี
เป็นผู้จัดทำใบกำกับการขนส่ง

ข้อ ๖  การขนส่งโดยยานพาหนะเพียงเที่ยวเดียวเพื่อไปส่งมอบ
ณ สถานที่ส่งมอบปลายทางหลายแห่ง ให้กระทำได้เฉพาะกรณีที่สถานที่ส่งมอบทุกแห่งเป็นสถานประกอบการประเภทเดียวกันเท่านั้นและให้ผู้ค้าน้ำมันตามมาตรา
๗ จัดทำใบกำกับการขนส่งสำหรับสถานที่ส่งมอบแต่ละแห่ง โดยต้องระบุรายการตามข้อ ๕
(๓) และ (๗) สำหรับการส่งมอบแต่ละแห่งให้ชัดเจน

ข้อ ๗  ผู้ค้าน้ำมันตามมาตรา
๗ อาจใช้ใบกำกับสินค้าหรือใบกำกับภาษีแทนใบกำกับการขนส่งก็ได้
แต่ต้องมีรายการไม่น้อยกว่ารายการที่กำหนดไว้ตามข้อ ๕

ข้อ ๘  เพื่อประโยชน์ในการตรวจสอบการปฏิบัติตามประกาศนี้
ให้ผู้ค้าน้ำมันตามมาตรา ๗ เก็บสำเนาใบกำกับการขนส่งไว้เป็นเวลาไม่น้อยกว่า ๑๘๐
วัน นับแต่วันที่จ่ายก๊าซปิโตรเลียมเหลว

ข้อ ๙  ในการขนส่งก๊าซปิโตรเลียมเหลว
ผู้ขนส่งต้องขนส่งไปส่งมอบให้ผู้รับปลายทางตามชื่อและสถานที่และภายในระยะเวลาที่ระบุไว้ในใบกำกับการขนส่ง

ประกาศ
ณ วันที่ ๒๘ สิงหาคม พ.ศ. ๒๕๕๕
วีระพล
 จิรประดิษฐกุล
อธิบดีกรมธุรกิจพลังงาน

ปริยานุช/ผู้จัดทำ
๑๗ กันยายน
๒๕๕๕

ชาญ/ผู้ตรวจ
๑๗ กันยายน
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๓๙ ง/หน้า ๕๒/๑๑ กันยายน ๒๕๕๕